Unser frûntlich grues vor, lieben getrûwen. Uns hatt fûrgeleit der elter keyser,
unser burger, wie daz ir inn unerloubet
von
unseren Schultheissen ze Thun ûwer
botten hin us in ûwer unser frÿ gericht geschikt habent. Und da dem
obgenannten keÿser etzwi meng pherit genomen und gephent und die frevenlich
usser dem selben unserem frÿen gericht in ûwer statt gefueret, dis uns
unbillichen an ûch dunket. Harumb, so bitten und manen wir ûch
ernstlich, wie daz ir die obgenannten phender in daz obgenannte unser fry ge-
richt dem obgenannten keyser wider anthwûrtent uff recht und dem obgenannten
ûwerem und unserem schultheissen den freven zue unseren handen ablegent
und heissen ouch dich, Schultheiss, daz du das von unser wegen an die vor-
genannten, unser lieben getrûwen die von Thun, ernstlich vordrest und uns
ir meinung und anthwûrt fûrderlich lassest wûssen. Datum feria secunda ante
Georÿ Anno M CCCC XI.
Schultheiss und
Rat ze Berne